लखीमपुर मामले में होगी सख्त कार्रवाई : माया  
मायावती ने कहा कि यदि परिवार मांग करता है तो लखीमपुर में किशोरी के साथ कथित बलात्कार और हत्या के मामले की सीबीआई जांच में उन्हें आपत्ति नहीं है।
उत्तर प्रदेश की मुख्यमंत्री मायावती ने कहा कि यदि परिवार मांग करता है तो लखीमपुर में किशोरी के साथ कथित बलात्कार और हत्या के मामले में उन्हें सीबीआई जांच कराने में कोई आपत्ति नहीं है। मुख्यमंत्री ने कहा कि लखीमपुर मामले के दोषियों के खिलाफ सख्त कार्रवाई की जाएगी।मायावती ने कहा, हालांकि हमें डर सिर्फ इस बात का है कि कहीं यह मामला भी नोएडा के आरुषि हत्याकांड की तरह खुर्दबुर्द न हो जाए। मुख्यमंत्री ने निघासन थाना परिसर में 14 वर्षीय लड़की की पुलिसकर्मियों द्वारा कथित रूप से बलात्कार के बाद हत्या किए जाने की घटना की निंदा करते हुए कहा कि वह पीड़ित परिवार को विश्वास दिलाना चाहती हैं कि इस मामले के दोषी लोगों के खिलाफ सख्त कार्रवाई की जाएगी।मायावती ने कहा, मैं यह कहना चाहती हूं कि महिलाओं के खिलाफ जब भी इस तरह की अमानवीय घटना हो, तो विपक्षी दल दलगत राजनीति से ऊपर उठकर अपराधियों को पकड़ने में मदद करें। उन्हें ऐसे मामलों पर गंदी राजनीति नहीं करनी चाहिए। मायावती ने कहा कि महिलाओं पर जो भी अत्याचार हुए हैं, उनके लिए पूर्ववर्ती सरकारों को जिम्मेदार ठहराया जाना चाहिए। उन्होंने आरोप लगाया कि विपक्षी पार्टियों ने अपने-अपने कार्यकाल में अपने फायदे के लिए बड़ी तादाद में पेशेवर माफिया और अपराधी तैयार किए। उन्होंने कहा, उन पार्टियों ने सरकारी तंत्र में भ्रष्टाचार और अमानवीयता भरी। हमें यह बुराई उनसे विरासत में मिली है। मुख्यमंत्री ने केंद्र पर सरकारी आयोगों का राजनीतिकरण करने का आरोप लगाते हुए कहा, केंद्र सरकार उत्तर प्रदेश को छोड़कर किसी और राज्य में दलितों पर होने वाले अत्याचार की जांच के लिए अपने आयोगों के दलों को नहीं भेजती है।  इस बीच, राज्य सरकार ने लखीमपुर खीरी के पुलिस अधीक्षक डीके राय को निलम्बित कर दिया है। सरकार उन्हें पद से पहले ही हटा चुकी है।  गौरतलब है कि इस नाबालिग लड़की की दूसरी पोस्टमॉर्टम रिपोर्ट के मुताबिक लड़की की हत्या हुई है, लेकिन इस रिपोर्ट में बलात्कार की पुष्टि नहीं हुई। सोमवार को इस लड़की का दोबारा पोस्टमॉर्टम किया गया था।